Document ID: 31992D0511

NEUVOSTON PÄÄTÖS,
tehty 19 päivänä lokakuuta 1992,
keskipitkän aikavälin lisärahoitusavun myöntämisestä Bulgarialle (92/511/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 235 artiklan,
ottaa huomioon komission ehdotuksen(), jonka se on tehnyt kuultuaan raha-asiain komiteaa,
ottaa huomioon Euroopan parlamentin lausunnon(),
sekä katsoo, että
Bulgaria toteuttaa perustavaa laatua olevia poliittisia ja taloudellisia uudistuksia ja on päättänyt omaksua markkinatalousmallin,
näitä uudistuksia toteutetaan jo yhteisön rahoitusavun turvin ja että uudistuskehitystä on lujitettava ja laajennettava,
yhteisön rahoitusapu uudistuksille lujittaa keskinäistä luottamusta ja lähentää Bulgariaa yhteisöön,
yhteisö ja Bulgaria ovat aloittaneet neuvottelut tehdäkseen Eurooppa-sopimuksen, jolla perustetaan assosiaatiosuhde,
päätöksellä 91/311/ETY() neuvosto päätti myöntää Bulgarialle keskipitkän aikavälin rahoitusapua, jonka enimmäismäärä on 290 miljoonaa ecua, kestävän maksutasetilanteen varmistamiseksi tässä maassa,
Bulgarian hallituksen rohkeista mukauttamistoimenpiteistä ja rakenneuudistuksista huolimatta Bulgarian talouden vakauttamisvaihe jatkuu edelleen ja maksutaseen tukemiseksi ja varannon lujittamiseksi tarvitaan lisää virallista tukea,
Bulgarian viranomaiset ovat pyytäneet rahoitusapua Kansainväliseltä valuuttarahastolta (IMF), 24 teollisuusmaan muodostamalta ryhmittymältä ja yhteisöltä, ja että IMF:n ja Maailmanpankin arvioidun rahoituksen sekä Ryhmä 24:n vuodelle 1991 myöntämästä rahoitusavusta siirtyvän avun lisäksi vuonna 1992 on katettava noin 240 miljoonan US-dollarin vaje, jotta lujitettaisiin edelleen Bulgarian varantoja ja vältettäisiin tuonnin supistuminen entisestään, mikä voisi vakavasti vaarantaa hallituksen uudistuspyrkimysten taustalla olevien päämäärien saavuttamista,
uudistuskehityksen onnistuminen Bulgariassa riippuu ratkaisevasti maata koettelevan äkillisen velkaongelman ratkaisusta ja yhteisön rahoitusapu tulisi myöntää sillä edellytyksellä, että Bulgarian ja sen velkojina olevien liikepankkien kattavissa keskipitkän aikavälin velan järjestelytoimissa tapahtuu ratkaisevaa edistystä,
24 teollisuusmaan muodostaman ryhmittymän avun yhteensovittajana komissio on pyytänyt niitä antamaan Bulgarialle keskipitkän aikavälin rahoitusapua,
yhteisön Bulgarialle myöntämä keskipitkän aikavälin avustus on aiheellinen toimenpide tämän maan maksutaseen tukemiseksi ja sen varannon lujittamiseksi,
kysymystä Euroopan yhteisöjen yleisestä talousarviosta myönnettäviin vakuuksiin liittyvistä riskeistä tarkastellaan uudistettaessa vuonna 1992 talousarviota koskevasta kurinalaisuudesta ja talousarviomenettelyn parantamisesta tehtyä toimielinten välistä sopimusta,
komission olisi hoidettava yhteisön luottoa, ja
perustamissopimuksessa ei ole muuta tämän päätöksen tekemiseen valtuuttavaa määräystä kuin 235 artikla,
ON TEHNYT SEURAAVAN PÄÄTÖKSEN:
1 artikla
1. Yhteisö myöntää Bulgarialle keskipitkän aikavälin lainan, jonka pääoman enimmäismäärä on 110 miljoonaa ecua ja jonka enimmäisaika on seitsemän vuotta ja jonka tarkoituksena on varmistaa kestävä maksutasetilanne ja vahvistaa varantoja.
2. Tätä varten komissio on toimivaltainen lainaamaan Euroopan yhteisön puolesta tarvittavat varat, jotka asetetaan Bulgarian käytettäviksi lainana.
3. Lainaa hoitaa komissio läheisessä yhteistyössä raha-asiain komitean kanssa ja IMF:n ja Bulgarian mahdollisesti tekemän sopimuksen mukaisesti.
2 artikla
1. Komissiolla on valtuudet neuvotella Bulgarian viranomaisten kanssa raha-asiain komiteaa kuultuaan lainaan liittyvät talouspoliittiset ehdot. Näiden ehtojen on oltava 1 artiklan 3 kohdassa tarkoitettujen sopimuksien ja 24 teollisuusmaan muodostaman ryhmittymän kanssa tehtyjä järjestelyjen kanssa sopusoinnussa.
2. Komissio tarkistaa määräajoin yhteistyössä rahapoliittisen komitean kanssa ja toimintansa tarkoin 24 teollisuusmaan muodostaman ryhmittymän ja IMF:n kanssa yhteensovittaen, että Bulgarian talouspolitiikka on tämän luoton tavoitteiden mukaista ja että luoton ehtoja noudatetaan.
3 artikla
1. Laina asetetaan Bulgarian käytettäväksi kahdessa erässä. Ensimmäinen erä asetetaan käytettäväksi heti, kun:
P Bulgarian viranomaiset ovat ryhtyneet tarvittaviin toimenpiteisiin, joiden avulla voidaan maksaa ne määrät, joihin yhteisöön kuulumattomat 24 teollisuusmaan muodostaman ryhmittymän maat ovat sitoutuneet vuoden 1991 maksutaseen tukipaketin yhteydessä;
P Bulgaria ja sen velkojina olevat liikepankit ovat päässeet periaatesopimukseen maan velkojen tulevien järjestelytoimien suuntaviivoista.
2. Jos 2 artiklan 2 kohdassa tarkoitettuja talouspoliittisia ehtoja todetaan toteutetun tyydyttävästi, toinen erä asetetaan käytettäväksi, kun Bulgarian ja sen velkojina olevien liikepankkien sopimuksessa tuon maan keskipitkän aikavälin lainojen kattavista järjestelytoimista on tapahtunut ratkaisevaa edistystä. Tällainen maksu voi tapahtua aikaisintaan vuoden 1993 toisella vuosineljänneksellä.
3. Varat maksetaan Bulgarian kansallispankkiin.
4 artikla
1. Edellä 1 artiklassa tarkoitettu lainan ottaminen ja lainan antaminen suoritetaan käyttäen samaa arvopäivää, eikä yhteisölle saa niiden yhteydessä aiheutua eräpäivän muuttumista, valuutta- tai korkokantariskiä tai mitään muuta kaupallista riskiä.
2. Komission on Bulgarian niin päättäessä toteutettava tarpeelliset toimenpiteet sisällyttääkseen lainaehtoihin lausekkeen siltä varalta, että laina maksetaan takaisin ennen eräpäivää, ja myös käyttääkseen sitä.
3. Bulgarian pyynnöstä ja jos olosuhteet sallivat lainojen korkokannan alentamisen, komissio voi jälleenrahoittaa alkuperäisen lainan kokonaan tai osittain taikka järjestellä uudelleen vastaavat rahoitusehdot. Jälleenrahoitus- tai järjestelytoimenpiteet on toteutettava 1 kohdassa määrätyillä ehdoilla eikä niillä saa pidentää kyseisen lainan keskimääräistä aikaa eikä lisätä sen jälleenrahoitus-ja uudelleenjärjestelypäivänä sen hetkisellä muuntokurssilla ilmaistua maksamatta olevan pääoman määrää.
4. Tämän päätöksen mukaisten toimien tekemiseen ja täytäntöönpanoon liittyvistä yhteisölle aiheutuvista kustannuksista vastaa Bulgaria.
5. Rahapoliittiselle komitealle on ilmoitettava 2 ja 3 kohdassa tarkoitettujen toimien kehityksestä vähintään kerran vuodessa.
5 artikla
Komissio antaa Euroopan parlamentille ja neuvostolle tämän päätöksen täytäntöönpanosta vähintään kerran vuodessa kertomuksen, johon sisältyy arviointi.
Tehty Luxemburgissa 19 päivänä lokakuuta 1992.

Labels: 2
19
13
18
15